CELEX: 32013D0781
Language: el
Date: 2013-12-18 00:00:00
Title: 2013/781/ΕΕ: Εκτελεστική απόφαση της Επιτροπής, της 18ης Δεκεμβρίου 2013 , σχετικά με την έγκριση παρέκκλισης, την οποία ζήτησε το Ηνωμένο Βασίλειο της Μεγάλης Βρετανίας και της Βόρειας Ιρλανδίας για την Αγγλία, τη Σκωτία και την Ουαλία, κατ’ εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης [κοινοποιηθείσα υπό τον αριθμό C(2013) 9167]

20.12.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 346/65
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 18ης Δεκεμβρίου 2013
   σχετικά με την έγκριση παρέκκλισης, την οποία ζήτησε το Ηνωμένο Βασίλειο της Μεγάλης Βρετανίας και της Βόρειας Ιρλανδίας για την Αγγλία, τη Σκωτία και την Ουαλία, κατ’ εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης
   [κοινοποιηθείσα υπό τον αριθμό C(2013) 9167]
   (Το κείμενο στην αγγλική γλώσσα είναι το μόνο αυθεντικό)
   (2013/781/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 91/676/ΕΟΚ του Συμβουλίου, της 12ης Δεκεμβρίου 1991, για την προστασία των υδάτων από τη νιτρορρύπανση γεωργικής προέλευσης (1), και ιδίως το παράρτημα III παράγραφος 2 τρίτο εδάφιο,
   Εκτιμώντας τα ακόλουθα:
   
               (1)
            
            
               Εάν η ποσότητα κοπριάς που ένα κράτος μέλος προτίθεται να διασπείρει ανά εκτάριο ετησίως διαφέρει από τις ποσότητες που αναφέρονται στο παράρτημα III παράγραφος 2 δεύτερο εδάφιο πρώτη πρόταση της οδηγίας 91/676/ΕΟΚ και στο στοιχείο α) του ίδιου εδαφίου, η ποσότητα αυτή επιβάλλεται να καθορίζεται κατά τρόπο ώστε να μην τίθεται σε κίνδυνο η επίτευξη των στόχων που καθορίζονται στο άρθρο 1 της εν λόγω οδηγίας και πρέπει να αιτιολογείται με βάση αντικειμενικά κριτήρια, όπως οι παρατεταμένες καλλιεργητικές περίοδοι και οι καλλιέργειες με μεγάλες ανάγκες σε άζωτο.
            
         
               (2)
            
            
               Στις 29 Μαΐου 2009 η Επιτροπή εξέδωσε την απόφαση 2009/431/ΕΚ σχετικά με την έγκριση παρέκκλισης την οποία ζήτησε το Ηνωμένο Βασίλειο της Μεγάλης Βρετανίας και της Βόρειας Ιρλανδίας για την Αγγλία, τη Σκωτία και την Ουαλία κατ’ εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης (2), η οποία επιτρέπει τη χρήση ζωικής κοπριάς έως το ανώτατο όριο των 250 kg αζώτου ανά εκτάριο ετησίως, υπό ορισμένες προϋποθέσεις, στο πλαίσιο των προγραμμάτων δράσης στην Αγγλία (κανονισμός αριθ. 2349 του 2008), στη Σκωτία (κανονισμός αριθ. 298 του 2008, όπως τροποποιήθηκε) και στην Ουαλία (κανονισμός αριθ. 3143 του 2008) και η οποία λήγει στις 31 Δεκεμβρίου 2012.
            
         
               (3)
            
            
               Η παρέκκλιση που εγκρίθηκε με την απόφαση 2009/431/ΕΚ αφορούσε 433 γεωργικές εκμεταλλεύσεις το 2010 (425 στην Αγγλία, 6 στη Σκωτία και 2 στην Ουαλία), 404 γεωργικές εκμεταλλεύσεις το 2011 (396 στην Αγγλία, 7 στη Σκωτία και 1 στην Ουαλία) και 390 γεωργικές εκμεταλλεύσεις το 2012 (385 στην Αγγλία, 4 στη Σκωτία και 1 στην Ουαλία). Η παρέκκλιση που εγκρίθηκε με την απόφαση 2009/431/ΕΚ αφορούσε κατά το διάστημα 2009-2012 περίπου 110 000 μονάδες ζωικού κεφαλαίου (αντιστοιχούν στο 0,9 % του συνόλου), 45 000 εκτάρια βοσκοτόπων (αντιστοιχούν στο 0,4 % του συνόλου) και 5 000 εκτάρια αρόσιμης γης (αντιστοιχούν στο 0,1 % του συνόλου), στη Μεγάλη Βρετανία.
            
         
               (4)
            
            
               Στις 20 Δεκεμβρίου 2012, το Ηνωμένο Βασίλειο υπέβαλε στην Επιτροπή αίτηση ανανέωσης της παρέκκλισης σύμφωνα με το παράρτημα III παράγραφος 2 τρίτο εδάφιο της οδηγίας 91/676/ΕΟΚ, υπό τους ίδιους όρους με εκείνους που καθορίζονται στην απόφαση 2009/431/ΕΚ.
            
         
               (5)
            
            
               Το Ηνωμένο Βασίλειο εκπόνησε προγράμματα δράσης για την περίοδο 2013-2016, σύμφωνα με το άρθρο 5 της οδηγίας 91/676/ΕΟΚ, μέσω των ακόλουθων κανονισμών: κανονισμός για την πρόληψη της νιτρορρύπανσης του 2008 (SI 2008/2349) και τροποποιητικοί κανονισμοί SI 2009/3160, SI 2012/1849, SI 2013/1001 και SI 2013/2619 στην Αγγλία· κανονισμός του 2008 σχετικά με το πρόγραμμα δράσης για τις ευπρόσβλητες από νιτρορρύπανση ζώνες (Scottish SI 2008/298) και τροποποιητικός κανονισμός Scottish SI 2013/123 στη Σκωτία· κανονισμός του 2013 για την πρόληψη της νιτρορρύπανσης (Wales) (SI 2013/2506 (W. 245)) στην Ουαλία.
            
         
               (6)
            
            
               Οι χαρακτηρισμένες ευπρόσβλητες ζώνες στις οποίες εφαρμόζονται τα προγράμματα δράσης, σύμφωνα με τον κανονισμό SI 2013/2619 για την Αγγλία, τους κανονισμούς SI 2002 αριθ. 276 και SI 2002 αριθ. 546 για τη Σκωτία και τον κανονισμό SI 2013/2506 (W. 245) για την Ουαλία, καλύπτουν το 58 % της συνολικής έκτασης της Αγγλίας, το 14 % της συνολικής έκτασης της Σκωτίας και το 2,3 % της συνολικής έκτασης της Ουαλίας.
            
         
               (7)
            
            
               Από τα υποβληθέντα δεδομένα για την ποιότητα των υδάτων προκύπτει ότι στο 85 % των υπόγειων υδάτων της Αγγλίας οι μέσες συγκεντρώσεις νιτρικών ιόντων είναι χαμηλότερες από 50 mg/l, στο δε 60 % είναι χαμηλότερες από 25 mg/l. Όσον αφορά την Ουαλία, στο 95 % των υπόγειων υδάτων οι μέσες συγκεντρώσεις νιτρικών ιόντων είναι χαμηλότερες από 50 mg/l και στο 87 % είναι χαμηλότερες από 25 mg/l. Στη Σκωτία, σε ποσοστό άνω του 87 % των υπόγειων υδάτων οι μέσες συγκεντρώσεις νιτρικών ιόντων είναι χαμηλότερες από 50 mg/l και στο 62 % είναι χαμηλότερες από 25 mg/l. Όσον αφορά τα επιφανειακά ύδατα στην Αγγλία, στο 59 % των σημείων παρακολούθησης οι μέσες συγκεντρώσεις νιτρικών ιόντων είναι χαμηλότερες από 25 mg/l και στο 8 % είναι υψηλότερες από 50 mg/l. Στη Σκωτία και την Ουαλία, σε ποσοστό άνω του 95 % των σημείων παρακολούθησης οι μέσες συγκεντρώσεις νιτρικών ιόντων είναι χαμηλότερες από 25 mg/l. Στη Σκωτία δεν υπάρχουν σημεία παρακολούθησης με συγκεντρώσεις νιτρικών ιόντων υψηλότερες από 50 mg/l, ενώ στην Ουαλία, στο 1 % των σημείων παρακολούθησης οι συγκεντρώσεις νιτρικών ιόντων είναι υψηλότερες από 50 mg/l.
            
         
               (8)
            
            
               Η Επιτροπή, μετά από εξέταση της αίτησης του Ηνωμένου Βασιλείου της Μεγάλης Βρετανίας και της Βόρειας Ιρλανδίας και με βάση την πείρα που αποκτήθηκε από την παρέκκλιση που προβλέπεται στην απόφαση 2009/431/ΕΚ, θεωρεί ότι η ποσότητα κοπριάς που προτείνεται από το Ηνωμένο Βασίλειο της Μεγάλης Βρετανίας και της Βόρειας Ιρλανδίας, ήτοι 250 kg αζώτου ανά εκτάριο ετησίως, δεν θέτει σε κίνδυνο την επίτευξη των στόχων της οδηγίας 91/676/ΕΟΚ, εφόσον τηρηθούν ορισμένοι αυστηροί όροι.
            
         
               (9)
            
            
               Από τα δικαιολογητικά που υπέβαλε το Ηνωμένο Βασίλειο προκύπτει ότι η προτεινόμενη ποσότητα των 250 kg αζώτου από κοπριά ζώων ελευθέρας βοσκής ανά εκτάριο εκμεταλλεύσεων βοσκοτόπων ετησίως αιτιολογείται με βάση αντικειμενικά κριτήρια, όπως το μεγάλο ύψος καθαρών βροχοπτώσεων, οι παρατεταμένες καλλιεργητικές περίοδοι και οι υψηλής απόδοσης χορτοκαλλιέργειες με μεγάλες ανάγκες σε άζωτο.
            
         
               (10)
            
            
               Η απόφαση 2009/431/ΕΚ λήγει στις 31 Δεκεμβρίου 2012. Προκειμένου να εξασφαλισθεί στους ενδιαφερόμενους γεωργοκτηνοτρόφους η δυνατότητα να συνεχίσουν να επωφελούνται από την παρέκκλιση, κρίνεται σκόπιμο να παραταθεί η ισχύς της απόφασης 2009/431/ΕΚ.
            
         
               (11)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για τη νιτρορρύπανση, η οποία συστάθηκε δυνάμει του άρθρου 9 της οδηγίας 91/676/ΕΟΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται, υπό τους όρους της παρούσας απόφασης, η παρέκκλιση την οποία ζήτησε το Ηνωμένο Βασίλειο για την Αγγλία, τη Σκωτία και την Ουαλία, με την επιστολή της 20ής Δεκεμβρίου 2012, με σκοπό να επιτραπεί η χρήση μεγαλύτερης ποσότητας ζωικής κοπριάς από εκείνη που προβλέπεται στο παράρτημα III παράγραφος 2 δεύτερο εδάφιο πρώτη πρόταση της οδηγίας 91/676/ΕΟΚ και στο στοιχείο α) του ίδιου εδαφίου.
   Άρθρο 2
   Ορισμοί
   Για τους σκοπούς της παρούσας απόφασης, ισχύουν οι ακόλουθοι ορισμοί:
   α)   «εκμεταλλεύσεις βοσκοτόπων»: οι γεωργικές εκμεταλλεύσεις στις οποίες το 80 % και άνω της γεωργικής έκτασης που διατίθεται για διασπορά κοπριάς είναι βοσκότοπος·
   β)   «ζώα ελευθέρας βοσκής»: τα βοοειδή (εξαιρουμένων των μόσχων κρεατοπαραγωγής), τα αιγοπρόβατα, τα ελάφια και τα άλογα·
   γ)   «χόρτο»: μόνιμος ή προσωρινός βοσκότοπος (ο όρος «προσωρινός» υποδηλώνει χορτοκαλλιέργεια για χρονικό διάστημα μικρότερο των τεσσάρων ετών)·
   δ)   «αγροτεμάχιο»: μεμονωμένος αγρός ή ομάδα αγρών, ομοιογενή ως προς την καλλιέργεια, τον τύπο εδάφους και τις πρακτικές λίπανσης.
   Άρθρο 3
   Πεδίο εφαρμογής
   Η παρούσα απόφαση εφαρμόζεται ατομικά σε εκμεταλλεύσεις βοσκοτόπων υπό τους όρους των άρθρων 4, 5 και 6.
   Άρθρο 4
   Ετήσια αίτηση και ανάληψη δέσμευσης
   1.   Οι γεωργοκτηνοτρόφοι που επιθυμούν να επωφεληθούν από παρέκκλιση δυνάμει της παρούσας απόφασης υποβάλλουν ετησίως αίτηση στις αρμόδιες αρχές.
   2.   Ταυτόχρονα με την υποβολή της ετήσιας αίτησης που αναφέρεται στην παράγραφο 1, δεσμεύονται εγγράφως να τηρούν τους όρους των άρθρων 5 και 6.
   Άρθρο 5
   Διασπορά κοπριάς και άλλων λιπασμάτων
   1.   Η ποσότητα ζωικής κοπριάς από ζώα ελευθέρας βοσκής που διασπείρεται ετησίως στο έδαφος εκμεταλλεύσεων βοσκοτόπων, συμπεριλαμβανομένης της διασποράς από τα ίδια τα ζώα, δεν υπερβαίνει την ποσότητα κοπριάς που περιέχει 250 kg αζώτου ανά εκτάριο, τηρουμένων των όρων των παραγράφων 2 έως 7.
   2.   Οι συνολικές εισροές αζώτου δεν υπερβαίνουν τις προβλεπόμενες ανάγκες των υπόψη καλλιεργειών σε θρεπτικά στοιχεία, λαμβανομένης υποχρεωτικά υπόψη της προσφοράς από το έδαφος, ούτε το μέγιστο πρότυπο διασποράς που ισχύει για τη γεωργική εκμετάλλευση και καθορίζεται στο πρόγραμμα δράσης κατά της νιτρορρύπανσης.
   3.   Για κάθε γεωργική εκμετάλλευση τηρείται σχέδιο λίπανσης, στο οποίο περιγράφονται η αμειψισπορά στην καλλιεργούμενη έκταση και η προγραμματισμένη διασπορά κοπριάς και άλλων λιπασμάτων. Το σχέδιο αυτό είναι διαθέσιμο στη γεωργική εκμετάλλευση πριν από την 1η Μαρτίου κάθε ημερολογιακού έτους. Το σχέδιο λίπανσης περιλαμβάνει τουλάχιστον τα ακόλουθα:
   
               α)
            
            
               το σχέδιο αμειψισποράς, το οποίο πρέπει να προσδιορίζει την έκταση, σε εκτάρια, των αγροτεμαχίων με χόρτο και των αγροτεμαχίων με άλλες καλλιέργειες, καθώς και σχεδιάγραμμα στο οποίο εμφαίνεται η θέση των επιμέρους αγροτεμαχίων·
            
         
               β)
            
            
               τον αριθμό των ζώων και περιγραφή του συστήματος σταβλισμού και αποθήκευσης, συμπεριλαμβανομένης της χωρητικότητας των διαθέσιμων χώρων αποθήκευσης κοπριάς·
            
         
               γ)
            
            
               υπολογισμό του αζώτου κοπριάς και του φωσφόρου κοπριάς που παράγονται στη γεωργική εκμετάλλευση·
            
         
               δ)
            
            
               την ποσότητα, τον τύπο και τα χαρακτηριστικά της κοπριάς που παραδίδεται εκτός της γεωργικής εκμετάλλευσης ή στη γεωργική εκμετάλλευση·
            
         
               ε)
            
            
               τις προβλεπόμενες ανάγκες των καλλιεργειών σε άζωτο και φωσφόρο για κάθε αγροτεμάχιο·
            
         
               στ)
            
            
               τα αποτελέσματα της ανάλυσης του εδάφους όσον αφορά την κατάστασή του ως προς το άζωτο και τον φωσφόρο·
            
         
               ζ)
            
            
               το είδος του λιπάσματος που πρόκειται να χρησιμοποιείται·
            
         
               η)
            
            
               υπολογισμό της διασποράς αζώτου και φωσφόρου προερχόμενων από κοπριά σε κάθε αγροτεμάχιο·
            
         
               θ)
            
            
               υπολογισμό της διασποράς αζώτου και φωσφόρου προερχόμενων από χημικά και άλλα λιπάσματα σε κάθε αγροτεμάχιο.
            
         Τα σχέδια αναθεωρούνται το αργότερο επτά ημέρες μετά από οποιαδήποτε αλλαγή στις γεωργικές πρακτικές, ώστε να εξασφαλίζεται η εναρμόνιση των σχεδίων με τις εφαρμοζόμενες γεωργικές πρακτικές.
   4.   Κάθε γεωργοκτηνοτρόφος τηρεί λογαριασμούς λιπασμάτων, οι οποίοι περιλαμβάνουν στοιχεία σχετικά με τη διαχείριση των εισροών αζώτου και φωσφόρου. Οι λογαριασμοί υποβάλλονται στις αρμόδιες αρχές για κάθε ημερολογιακό έτος.
   5.   Για κάθε εκμετάλλευση βοσκοτόπων που επωφελείται από παρέκκλιση, ο γεωργοκτηνοτρόφος αποδέχεται ότι η αίτηση που αναφέρεται στο άρθρο 4 παράγραφος 1, το σχέδιο λίπανσης και οι λογαριασμοί λιπασμάτων υπόκεινται σε έλεγχο.
   6.   Προκειμένου να επιτυγχάνεται επακριβής λίπανση, κάθε γεωργοκτηνοτρόφος για τον οποίο έχει εγκριθεί παρέκκλιση εκτελεί περιοδική ανάλυση αζώτου και φωσφόρου στο έδαφος.
   Η δειγματοληψία και η ανάλυση πρέπει να διενεργούνται τουλάχιστον ανά τετραετία για κάθε τμήμα της γεωργικής εκμετάλλευσης που είναι ομοιογενές ως προς την αμειψισπορά και τα χαρακτηριστικά του εδάφους.
   Διενεργείται τουλάχιστον μία ανάλυση ανά πέντε εκτάρια καλλιεργούμενης έκτασης.
   Τα αποτελέσματα της ανάλυσης αζώτου και φωσφόρου στο έδαφος είναι διαθέσιμα στη γεωργική εκμετάλλευση που επωφελείται από παρέκκλιση.
   7.   Δεν διασπείρεται ζωική κοπριά το φθινόπωρο, πριν από την καλλιέργεια χόρτου.
   Άρθρο 6
   Διαχείριση γης
   1.   Ποσοστό 80 % και άνω της έκτασης που διατίθεται για διασπορά κοπριάς στις γεωργικές εκμεταλλεύσεις καλλιεργείται με χόρτο.
   2.   Οι γεωργοκτηνοτρόφοι που επωφελούνται από ατομική παρέκκλιση εφαρμόζουν τα ακόλουθα μέτρα:
   
               α)
            
            
               οι προσωρινοί βοσκότοποι σε αμμώδη εδάφη οργώνονται την άνοιξη·
            
         
               β)
            
            
               Σε όλους τους τύπους εδάφους, αμέσως μετά την αροτραία χορτοκαλλιέργεια ακολουθεί καλλιέργεια με μεγάλες ανάγκες σε άζωτο·
            
         
               γ)
            
            
               η αμειψισπορά δεν περιλαμβάνει όσπρια ή άλλα φυτά που δεσμεύουν το ατμοσφαιρικό άζωτο.
            
         3.   Ωστόσο, το στοιχείο γ) της παραγράφου 2 δεν ισχύει για το τριφύλλι σε βοσκοτόπους όπου η αναλογία του είναι μικρότερη από 50 % και για τις καλλιέργειες άλλων οσπρίων με χόρτο ως επίσπορη καλλιέργεια.
   Άρθρο 7
   Παρακολούθηση
   1.   Η αρμόδια αρχή μεριμνά ώστε να σχεδιάζονται και να επικαιροποιούνται κάθε έτος χάρτες στους οποίους να εμφαίνονται το ποσοστό των εκμεταλλεύσεων βοσκοτόπων, το ποσοστό του ζωικού κεφαλαίου και το ποσοστό των γεωργικών εκτάσεων που καλύπτονται από ατομικές παρεκκλίσεις για κάθε διοικητικό διαμέρισμα (district), καθώς και χάρτες των τοπικών χρήσεων γης.
   2.   Διενεργείται παρακολούθηση στο έδαφος και στα επιφανειακά και τα υπόγεια ύδατα, προκειμένου να συγκεντρώνονται στοιχεία για τη συγκέντρωση αζώτου και φωσφόρου στο εδαφικό νερό, για το ανόργανο άζωτο στην εδαφική κατατομή και για τις συγκεντρώσεις νιτρικών ιόντων στα υπόγεια και τα επιφανειακά ύδατα, σε συνθήκες παρέκκλισης και χωρίς παρέκκλιση. Η παρακολούθηση διενεργείται σε κλίμακα αγρού γεωργικής εκμετάλλευσης και στις λεκάνες απορροής γεωργικής σημασίας που καθορίζονται για τους σκοπούς της παρακολούθησης. Τα σημεία παρακολούθησης περιλαμβάνουν τους κύριους τύπους εδάφους, τις πρακτικές λίπανσης και τις καλλιέργειες.
   3.   Διενεργείται εντατική παρακολούθηση των υδάτων στις λεκάνες απορροής γεωργικής σημασίας που γειτνιάζουν με τα πλέον ευπρόσβλητα υδατικά συστήματα.
   4.   Εκπονούνται μελέτες για τις χρήσεις γης σε τοπικό επίπεδο, την αμειψισπορά και τις γεωργικές πρακτικές στις γεωργικές εκμεταλλεύσεις που επωφελούνται από ατομικές παρεκκλίσεις. Οι πληροφορίες και τα δεδομένα που συγκεντρώνονται από την ανάλυση θρεπτικών στοιχείων, όπως προβλέπεται στο άρθρο 5 παράγραφος 6, και από την παρακολούθηση, όπως προβλέπεται στην παράγραφο 2 του παρόντος άρθρου, χρησιμοποιούνται για υπολογισμούς, βάσει μοντέλου, του μεγέθους των απωλειών αζώτου και φωσφόρου από τις γεωργικές εκμεταλλεύσεις που επωφελούνται από παρέκκλιση.
   Άρθρο 8
   Έλεγχοι
   1.   Οι αρμόδιες αρχές μεριμνούν ώστε όλες οι αιτήσεις παρέκκλισης να υποβάλλονται σε διοικητικό έλεγχο. Σε περίπτωση που διαπιστωθεί κατά τον έλεγχο ότι δεν πληρούνται οι προϋποθέσεις των άρθρων 5 και 6, ενημερώνεται σχετικά ο αιτών. Στην περίπτωση αυτή, η αίτηση θεωρείται απορριφθείσα.
   2.   Καταρτίζεται πρόγραμμα επιτόπιων επιθεωρήσεων με βάση ανάλυση κινδύνου, τα πορίσματα των ελέγχων προηγουμένων ετών και τα αποτελέσματα των γενικών τυχαίων ελέγχων της εφαρμογής της νομοθεσίας με την οποία έχει μεταφερθεί στο εθνικό δίκαιο η οδηγία 91/676/ΕΟΚ. Οι επιτόπιες επιθεωρήσεις καλύπτουν τουλάχιστον το 5 % των γεωργικών εκμεταλλεύσεων που επωφελούνται από ατομική παρέκκλιση και αφορούν την τήρηση των όρων των άρθρων 5 και 6 της παρούσας απόφασης. Εάν από την εξακρίβωση προκύψει μη συμμόρφωση, ενημερώνεται σχετικά ο γεωργός. Στην περίπτωση αυτή, η αίτηση παρέκκλισης για το επόμενο έτος θεωρείται απορριφθείσα.
   3.   Παρέχονται στις αρμόδιες αρχές οι αρμοδιότητες και τα μέσα που είναι αναγκαία για την εξακρίβωση της συμμόρφωσης με την παρέκκλιση που εγκρίνεται δυνάμει της παρούσας απόφασης.
   Άρθρο 9
   Υποβολή εκθέσεων
   Οι αρμόδιες αρχές υποβάλλουν μέχρι τον Ιούνιο κάθε έτους έκθεση με τις ακόλουθες πληροφορίες:
   
               α)
            
            
               χάρτες που απεικονίζουν το ποσοστό γεωργικών εκμεταλλεύσεων, το ποσοστό ζωικού κεφαλαίου και το ποσοστό γεωργικών εκτάσεων που καλύπτονται από ατομική παρέκκλιση για κάθε διοικητικό διαμέρισμα, καθώς και χάρτες των χρήσεων γης σε τοπικό επίπεδο, κατά τα αναφερόμενα στο άρθρο 7 παράγραφος 1·
            
         
               β)
            
            
               τα αποτελέσματα της παρακολούθησης των υπόγειων και των επιφανειακών υδάτων, όσον αφορά τις συγκεντρώσεις νιτρικών ιόντων, συμπεριλαμβανομένων πληροφοριών για τις τάσεις της ποιότητας των υδάτων, υπό συνθήκες παρέκκλισης και χωρίς παρέκκλιση, καθώς και τις επιπτώσεις της παρέκκλισης στην ποιότητα των υδάτων, κατά τα αναφερόμενα στο άρθρο 7 παράγραφος 2·
            
         
               γ)
            
            
               τα αποτελέσματα της παρακολούθησης του εδάφους όσον αφορά τις συγκεντρώσεις αζώτου και φωσφόρου στο εδαφικό νερό και το ανόργανο άζωτο στην εδαφική κατατομή, υπό συνθήκες παρέκκλισης και χωρίς παρέκκλιση, κατά τα αναφερόμενα στο άρθρο 7 παράγραφος 2·
            
         
               δ)
            
            
               σύνοψη και αξιολόγηση των δεδομένων που συγκεντρώνονται μέσω της εντατικής παρακολούθησης των υδάτων κατά τα αναφερόμενα στο άρθρο 7 παράγραφος 3·
            
         
               ε)
            
            
               τα αποτελέσματα των μελετών για τις χρήσεις γης σε τοπικό επίπεδο, την αμειψισπορά και τις γεωργικές πρακτικές, κατά τα αναφερόμενα στο άρθρο 7 παράγραφος 4·
            
         
               στ)
            
            
               τα αποτελέσματα των υπολογισμών, βάσει μοντέλου, του μεγέθους των απωλειών αζώτου και φωσφόρου από τις γεωργικές εκμεταλλεύσεις που επωφελούνται από ατομική παρέκκλιση, κατά τα αναφερόμενα στο άρθρο 7 παράγραφος 4·
            
         
               ζ)
            
            
               αξιολόγηση της τήρησης των όρων της παρέκκλισης, βάσει των ελέγχων σε επίπεδο γεωργικής εκμετάλλευσης, και στοιχεία σχετικά με τις μη συμμορφούμενες γεωργικές εκμεταλλεύσεις, βάσει των αποτελεσμάτων των διοικητικών ελέγχων και των επιτόπιων επιθεωρήσεων, κατά τα αναφερόμενα στο άρθρο 8 παράγραφοι 1 και 2.
            
         Άρθρο 10
   Εφαρμογή
   Η παρούσα απόφαση εφαρμόζεται στο πλαίσιο των κανονισμών για τον χαρακτηρισμό των ευπρόσβλητων ζωνών στην Αγγλία (SI 2013/2619), στη Σκωτία (Scottish SI 2002 αριθ. 276 και Scottish SI 2002 αριθ. 546) και στην Ουαλία [SI 2013/2506 (W. 245)], καθώς και των κανονισμών για την υλοποίηση του προγράμματος δράσης στην Αγγλία (SI 2008/2349 και τροποποιητικοί κανονισμοί SI 2009/3160, SI 2012/1849, SI 2013/1001 και SI 2013/2619), στη Σκωτία (Scottish SI 2008/298 και τροποποιητικός κανονισμός Scottish SI 2013/123) και στην Ουαλία [SI 2013/2506 (W. 245)].
   Η παρούσα απόφαση λήγει στις 31 Δεκεμβρίου 2016.
   Άρθρο 11
   Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
   
      Βρυξέλλες, 18 Δεκεμβρίου 2013.
      
         
            Για την Επιτροπή
         
         Janez POTOČNIK
         
            Μέλος της Επιτροπής
         
      
   
   
      (1)  ΕΕ L 375 της 31.12.1991, σ. 1.
   
      (2)  ΕΕ L 141 της 6.6.2009, σ. 48.